text: Alt kan ske i Fredericia
  11 november 2013 kl. 10.11
  Et af kommunalvalget skarpeste opgør kommer i Fredericia, når vælgerne har sat deres kryds tirsdag i næste uge.
  Her satser folketingsmedlem Jacob Bjerregaard på at bringe Socialdemokraterne til magten igen. Ved valget i 2009 måtte partiet overlade borgmesterposten til Venstremanden Thomas Banke efter 90 års socialdemokratisk styre i byen.
  Thomas Banke trak sig fra borgmesterposten i januar i år efter voldsom kritik af hans embedsførelse.
  Kenny Bruun Olsen tog over som borgmester efter talrige rivegilder i Venstre, og i dag sidder han med et splittet parti bag sig. Den interne partistrid har taget så hårdt på ham, at han nogle dage måtte melde sig syg på grund af stress.
  I dag har Socialdemokratiet og Venstre hver seks mandater i byrådet på 21 medlemmer, så ingen af partierne kan umiddelbart mønstre et flertal.
  Kenny Bruun Olsen får umiddelbart svært ved at samle et borgerligt flertal, der skal sikre ham borgmesterposten.
  
  Ikke kampklar
  - Venstre er ikke kampklare i øjeblikket. Det er ikke realistisk at Venstre får borgmesterposten, siger den konservative spidskandidat Jean Freddy Brahe.
  Han ser sig selv som et alternativ til en Venstremand på borgmesterposten, selv om de konservative kun har et mandat i byrådet i dag.
  Jean Freddy Brahe har meldt afbud til TV SYDs valgdebat fra Fredericia mandag aften i protest mod, at Kenny Bruun Olsen og Jacob Bjerregaard bliver præsenteret som de mest sandsynlige borgmesterkandidater.
  Også Dansk Folkeparti har meldt afbud til debatten. Heller ikke DF respekterer Kenny Bruun Olsen som den borgerlige borgmesterkandidat.
  Jean Freddy Brahe siger til tvsyd.dk, at han ønsker en konstituering efter valget på tværs af midten.
  De samme toner kommer fra Jacob Bjerregaard. Han slår på, at Fredericia har brug for et stabilt politisk styre.
  Dermed siger de indirekte, at det er Venstre ikke i stand til at levere.
  Følg debatten i 19.30-udsendelsen på TV 2-fladen og TV SYD-kanalen.
  Du kan også følge debatten live på TV SYDs hjemmeside, hvor John Sundstrøm live-blogger fra valgsmødet.
  